CELEX: 32017R1455
Language: et
Date: 2017-08-10 00:00:00
Title: Komisjoni rakendusmäärus (EL) 2017/1455, 10. august 2017, milles käsitletakse toimeaine pikoksüstrobiini heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (EMPs kohaldatav tekst )

11.8.2017   
            
            
               ET
            
            
               Euroopa Liidu Teataja
            
            
               L 208/28
            
         KOMISJONI RAKENDUSMÄÄRUS (EL) 2017/1455,
   10. august 2017,
   milles käsitletakse toimeaine pikoksüstrobiini heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 ja artikli 78 lõiget 2,
   ning arvestades järgmist:
   
               (1)
            
            
               Komisjoni direktiiviga 2003/84/EÜ (2) kanti toimeaine pikoksüstrobiin nõukogu direktiivi 91/414/EMÜ (3) I lisasse.
            
         
               (2)
            
            
               Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.
            
         
               (3)
            
            
               Toimeaine pikoksüstrobiini heakskiit, nagu on sätestatud rakendusmääruse (EL) nr 540/2011 lisa A osas, aegub 31. oktoobril 2017.
            
         
               (4)
            
            
               Komisjoni rakendusmääruse (EL) nr 844/2012 (5) artikli 1 kohaselt on kõnealuses artiklis sätestatud ajavahemikus esitatud taotlus pikendada pikoksüstrobiini heakskiitu.
            
         
               (5)
            
            
               Taotleja esitas täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.
            
         
               (6)
            
            
               Referentliikmesriik koostas kaasreferentliikmesriigiga konsulteerides pikendamise hindamisaruande ning esitas selle 30. juunil 2015 Euroopa Toiduohutusametile (edaspidi „amet“) ja komisjonile.
            
         
               (7)
            
            
               Amet edastas pikendamist käsitleva hindamisaruande taotlejale ja liikmesriikidele märkuste esitamiseks ning edastas laekunud märkused komisjonile. Amet tegi täiendava koondtoimiku ka üldsusele kättesaadavaks.
            
         
               (8)
            
            
               1. juunil 2016 esitas amet komisjonile oma järelduse (6) selle kohta, kas võib eeldada, et pikoksüstrobiin vastab määruse (EÜ) nr 1107/2009 artiklis 4 sätestatud heakskiitmise kriteeriumidele. Tehti kindlaks järgmised probleemid: ühe jäägina tekkiva metaboliidi IN-H8612 klastogeenset ja aneugeenset potentsiaali ei saa kõrvale jätta ning sellega tehti kindlaks suur oht veeorganismidele ja vihmaussidele, kes puutuvad kokku pikoksüstrobiiniga, samuti vihmausse söövatele imetajatele, kes puutuvad kokku metaboliidiga IN-QDY63. Peale selle ei saadud mitmes valdkonnas hindamist lõpule viia. Toimikus esitatud andmetele tuginedes ei peetud võimalikuks viia lõpule pikoksüstrobiini genotoksilisuse hindamist ja seega ei saadud määrata terviseohutusepõhiseid võrdlusväärtusi, et kasutada neid riskide hindamisel; seepärast ei saadud hinnata riski tarbijatele ega toiduga mitteseotud riske. Pikoksüstrobiini genotoksilise potentsiaali lõpetamata jäänud hindamise tõttu ei saadud lõpule viia ka toksilisusuuringute tehnilisele spetsifikatsioonile vastavuse hindamist, samuti lisandite olulisuse hindamist. Samuti ei saadud teha järeldust, et pikoksüstrobiin ei põhjusta endokriinvahendatud mõjusid. Metaboliitidega kokkupuute kaudu tekkivate toiduga seotud riskide hindamist ei saadud lõpule viia, kuna mitme metaboliidi toksikoloogilise profiili määratlemiseks on vaja rohkem andmeid; seega ei olnud võimalik tuletada jääkide määratlusi, mida on vaja riskide hindamiseks. Lisaks sellele ei olnud olemasolevate andmete põhjal võimalik ennustada mitme eeldatavalt põhjavette jõudva metaboliidi genotoksilist potentsiaali. Samuti ei suudetud lõpule viia veekeskkonna toiduahela kaudu lindudele ja imetajatele toimiva teisese mürgisuse hindamist.
            
         
               (9)
            
            
               Komisjon palus, et taotluse esitaja esitaks oma märkused ameti järelduste kohta. Lisaks palus komisjon rakendusmääruse (EL) nr 844/2012 artikli 14 lõike 1 kolmanda lõigu kohaselt, et taotleja esitaks oma märkused pikendamist käsitleva esialgse aruande kohta. Taotleja esitas oma märkused ja need on põhjalikult läbi vaadatud.
            
         
               (10)
            
            
               Vaatamata taotleja esitatud väidetele ei olnud siiski võimalik kõnealuse ainega seotud probleeme lahendatuks lugeda.
            
         
               (11)
            
            
               Seega ei leidnud kinnitust, et vähemalt ühe taimekaitsevahendi ühe või mitme iseloomuliku kasutusega seoses oleksid artiklis 4 sätestatud heakskiitmise kriteeriumid täidetud. Toimeaine pikoksüstrobiini heakskiitu ei tuleks seega pikendada.
            
         
               (12)
            
            
               Seepärast tuleks rakendusmäärust (EL) nr 540/2011 vastavalt muuta.
            
         
               (13)
            
            
               Liikmesriikidele tuleks anda piisavalt aega pikoksüstrobiini sisaldavate taimekaitsevahendite lubade muutmiseks või tühistamiseks.
            
         
               (14)
            
            
               Kui liikmesriigid annavad pikoksüstrobiini sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, peab kõnealune ajavahemik lõppema hiljemalt 30. novembril 2018.
            
         
               (15)
            
            
               Komisjoni rakendusmäärusega (EL) 2016/950 (7) pikendati pikoksüstrobiini heakskiidu kehtivusaega 31. oktoobrini 2017, et pikendamismenetluse saaks lõpule viia enne kõnealuse aine heakskiidu aegumist. Kuna aga pikendamata jätmise kohta on otsus tehtud enne kuupäeva, mil heakskiidu pikendamine aegub, tuleks käesolevat määrust hakata kohaldama nii kiiresti kui võimalik.
            
         
               (16)
            
            
               Käesolev määrus ei piira õigust esitada määruse (EÜ) nr 1107/2009 artikli 7 kohaselt pikoksüstrobiini heakskiitmise kohta uut taotlust.
            
         
               (17)
            
            
               Alaline taime-, looma-, toidu- ja söödakomitee ei ole eesistuja määratud ajavahemiku jooksul arvamust avaldanud. Peeti vajalikuks rakendusakti olemasolu ning eesistuja esitas apellatsioonikomiteele täiendavaks aruteluks rakendusakti eelnõu. Apellatsioonikomitee ei ole arvamust esitanud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiidu pikendamata jätmine
   Toimeaine pikoksüstrobiini heakskiitu ei pikendata.
   Artikkel 2
   Üleminekumeetmed
   Liikmesriigid tühistavad toimeainet pikoksüstrobiini sisaldavate taimekaitsevahendite load hiljemalt 30. novembriks 2017.
   Artikkel 3
   Ajapikendus
   Mis tahes ajapikendus, mille liikmesriik annab vastavalt määruse (EÜ) nr 1107/2009 artiklile 46, peab olema võimalikult lühike ja lõppema hiljemalt 30. novembriks 2018.
   Artikkel 4
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa A osas jäetakse välja 68. rida, milles käsitletakse pikoksüstrobiini.
   Artikkel 5
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 10. august 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 309, 24.11.2009, lk 1.
   
      (2)  Komisjoni 25. septembri 2003. aasta direktiiv 2003/84/EÜ, millega muudetakse nõukogu direktiivi 91/414/EMÜ toimeainete flurtamoon, flufenatseet, jodosulfuroon, dimeteenamiid-p, pikoksüstrobiin, fostiasaat ja siltiofaam lisamisega (ELT L 247, 30.9.2003, lk 20).
   
      (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).
   
      (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
   
      (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).
   
      (6)  EFSA (Euroopa Toiduohutusamet), 2016. Conclusion on the peer review of the pesticide risk assessment of the active substance picoxystrobin (Järeldused toimeaine pikoksüstrobiini pestitsiidina kasutamise riskihindamist käsitleva vastastikuse eksperdiarvamuse kohta). EFSA Journal 2016; 14(6):4515, 26 lk, doi:10.2903/j.efsa.2016.4515.
   
      (7)  Komisjoni 15. juuni 2016. aasta rakendusmäärus (EL) 2016/950, millega muudetakse rakendusmäärust (EL) nr 540/2011 seoses toimeainete 2,4-DB, beeta-tsüflutriini, karfentrasoon-etüüli, Coniothyrium minitans'i tüve CON/M/91–08 (DSM 9660), tsüasofamiidi, deltametriini, dimeteenamiid-p, etofumesaadi, fenamidooni, flufenatseedi, flurtamooni, foraamsulfurooni, fostiasaadi, imasamoksi, jodosulfurooni, iprodiooni, isoksaflutooli, linurooni, maleiinhappe hüdrasiidi, mesotriooni, oksasulfurooni, pendimetaliini, pikoksüstrobiini, siltiofaami ja trifloksüstrobiini heakskiidu kehtivusaja pikendamisega (ELT L 159, 16.6.2016, lk 3).